SHAPITA WA DIKUMI NE KITEMA
Wilame mu Buswe bwa Leza
Kuswa Leza kushintulula namani?
I muswelo’ka otukokeja kwilama mu buswe bwa Leza?
Yehova ukesela namani boba belama mu buswe bwandi?
FWATAKANYA shi wenda mu dishinda koku kimpumpu kipukuma. Kūlu kubafita fututu. Mapeni abashilula kupena, mikungulo nayo keikungula, ku mfulo mvula kanoke kinya kikuka milungu. Ubanyema lubilo, wenda ukimba mwa kufyama. Amba wele meso kufula kwa dishinda, ubamone’ko kitanda. I kikomo senene, mūmu tē, kadi mudi’tu dyangi shē. Bine ukasangela muntu’mwa!
2 Netu tudi mu bitatyi bya bimpumpu. Ngikadilo ya ntanda yendanga ibipila’ko. Ino shako kudi kitanda nansha mpakala yampikwa’mo kyaka, mu kinyemeno motukokeja kulamibwa lonso ku bibi. Le i mwepi le? Ivwana mufundijija Bible, amba: “Nkemunenena Yehova na’mba aye i mpakala yami, i munsakwa mwami; wami Leza mo nkulupile.”—Mitōto 91:2.
3 Langa’po bidi! Yehova, Umpangi ne Mubikadi wa diulu ne ntanda, ukokeja kwikala mpakala yetu ya kwitukinga. Ukokeja kwitulama senene mwanda udi na bukomo bupityile bwa muntu nansha kintu kyo-kyonso kikimba kwitusanshija. Nansha shi abetusanshija, Yehova ukokeja kupwija bibi byonso bitufikila. Ino Yehova ukekala kinyemeno kyetu namani? Tufwaninwe nanshi kumukulupila. Kadi, Kinenwa kya Leza kitusoñanya’mba: “Ilamei mu buswe bwa Leza.” (Yude 21, BB) I amo, tufwaninwe kwilama mu buswe bwa Leza, ko kunena amba kuloeja kipwano kyetu kya buswe na Tata wetu wa mūlu. Nabya tukakulupila amba i kinyemeno kyetu. Ino tukaningija namani kino kipwano?
KUJIULA NE KWITABA KU BUSWE BWA LEZA
4 Pa kwilama mu buswe bwa Leza, tufwaninwe bidi kwivwanija muswelo witulombolanga Yehova buswe. Langa bidi bufundiji bumobumo bwa mu Bible bowafunda mu dino dibuku. Yehova byadi Umpangi, i mwitupe ntanda bu kikalo kyetu kilumbuluke. I mudinge’po bidibwa ne mema, bungibungi bwa bipangwa, būmi bwa banyema, ne bintu bivule bya buya bwa dyangi. Kadi Leza byadi Mushiludi wa Bible, i mwitusokwele dijina ne ngikadilo yandi. Kadi Kinenwa kyandi kitulombola amba wātumine Yesu wandi Mwana muswe pano panshi, wāmuleka etususukile ne kwitufwila. (Yoano 3:16) Le kino kyabuntu kidi na kamweno’ka kotudi? Kyo akyo kitupa lukulupilo lwa būmi bwa kutendelwa mu mafuku āya kumeso.
5 Lukulupilo lwetu lwa mu mafuku āya kumeso lwimanine ne pa kintu kikwabo kilongele Leza. Yehova i mushimike umbikalo wa mūlu, ke Bulopwe bwa Meshiasa kadi. Panopano ponka busa kupwija masusu onso ne kwalamuna ntanda ke paladisa. Langa’po bidi! Tukokeja kwikala’mo nyeke mu ndoe ne mu nsangaji. (Mitōto 37:29) Pano’ko bidi, Leza i mwitupe buludiki bwa mwa kwikadila na būmi bulumbuluke tamba’nka pano. Kadi i mwitupe kyabuntu kya milombelo, dishinda didi pululu dya kwisamba nandi. Ino i miswelo’tu mityetye Yehova yalombwele’mo buswe bwandi ku bantu bonso ne kodi abe bunka bobe.
6 Kipangujo kya kamweno kyofwaninwe kubandaula i kino: Le nketaba namani ku buswe bwa Yehova? Bavule bakanena’mba, “Eyo, nami mfwaninwe kuswa Yehova.” Le nobe ye momwena? Yesu wānene amba kino kyo kijila kikatampe kipityile byonso, amba: “Ukasanswa Yehova Leza obe, ne mutyima obe onso, ne muya obe onso, ne manwa obe onso.” (Mateo 22:37) Bine, kudi bubinga buvule bofwaninwe kuswila Yehova Leza. Ino le kwimona amba udi na buswe bwa uno muswelo kyo kintu kimo kete kilombwa pa kuswa Yehova na mutyima, na muya, ne na manwa obe onso?
7 Monka mwikilombwela Bible, kuswa Leza ke enkapo kwimona amba umuswele. Bine, kwiivwana amba uswele Yehova kudi na kamweno, inoko yo ngalwilo’tu ya kumulombola buswe bwa bine. Eyo, museke wa kipa udi na mvubu pa kusaka amba wikale na mutyi upa’ko bipa. Ino shi usaka kipa, le ukasangala shi muntu wa kupe’nka museke onkaonka? Nansha dimo! Ne kwimona bu muntu uswele Yehova Leza nako mo monka, i ngalwilo’tu. Bible ufundija’mba: “Kusanswa Leza kudi mu kulama mbila yandi. Ne mbila yandi ke ilema po.” (1 Yoano 5:3, BB) Nanshi buswe bwa bine bwa kuswa Leza bufwaninwe kupa bipa bilumbuluke. Bufwaninwe kumweka mu bilongwa.—Mateo 7:16-20.
8 Tulombolanga amba tuswele Leza shi tulama bijila byandi ne kulonda misoñanya yandi. Kebikolepo mpata kulonga uno muswelo. Bijila bya Leza kebilēmangapo, mhm, ino i bitūlwe’ko mwanda wa twikale na būmi buyampe, bwa nsangaji, ne botutondwa senene. (Isaya 48:17, 18) Nanshi shi tulonda buludiki bwa Yehova, nabya i Tata wetu otufwija’ko bikatampe pangala pa bintu byonso byaitulongele. Ino i kya bulanda, mwanda i batyetye kete bafwija’ko Leza mu ino ntanda ya dyalelo. Ketusakilepo kwikala bantu bampikwa mutyima wa kufwija’ko, pamo bwa bamobamo ba mu kitatyi kyādi Yesu pano panshi. Yesu wābelwile bamakopo dikumi, ino umo kete ye wājokele kumufwija’ko. (Luka 17:12-17) Bine, twikalei pamo bwa yewa umo wāfwijije’ko, ke pamopo bwa boba kitema bampikwa mutyima wa kufwija’ko!
9 Shi ke pano, i mbila’ka imoimo yotufwaninwe kulama? Ketudi besambile pa imoimo mu dino dibuku, ino leka tupituluke’mo mityetye. Kulama mbila ya Leza kuketukwasha twilame mu buswe bwa Leza.
FWENA BININGE KUDI YEHOVA
10 Kwifunda kuyuka Yehova i ditabula dya kamweno pa kufwena kwadi. I mwanda wa kulonga nyeke nyeke. Shi wadi amba udi panja pa mashika bufuku ota mudilo, le wadi wa kuleka lubimbi lwenda lufifila (lububalala) ne kubula? Nansha dimo. Wadi wa kwendelela na kusonshila nkuni mwanda wa lubimbi lwendelele na kwaka ne kukukabija. Būmi bobe budi mu kyaka! Pamo’nka bwa nkuni ishinsakanibwa nayo mudilo, “kuyukidija Leza” kukashinsakanya nyeke buswe bwetu botuswele Yehova bwikale bukabe.—Nkindi 2:1-5.
11 Yesu wādi usaka balondi bandi bekale nyeke na buswe buloe kadi bukabe bobaswele Yehova ne Kyandi Kinenwa kilēme kya bubinebine. Yesu pa kupwa kusanguka, wāfundije bana bandi ba bwanga babidi bupolofeto bumobumo bwa mu Bisonekwa bya Kihebelu bwāfikidile padi aye. Byāikala namani? Bana ba bwanga’ba bānene’mba: “Lelo ketubamwenapo konka ku mityima yetu kwitutēma na mudilo, pādi wisamba netu mu dishinda ne byādi witulumbulwila bisonekwa”?—Luka 24:32.
12 Nobe powayukile dibajinji byobya bifundija Bible, mwene waivwene mutyima obe ukabijibwa na nsangaji, na bupyasakane, ne na buswe bwa kuswa Leza? Bine, waivwene uno muswelo. Bavule bene bevwananga uno muswelo. Ino kyashala pano i kino: kulama buno buswe kasha bukaba ne kwendelela na kwibutamija. Ketusakilepo kulonda bisela bya ntanda ya dyalelo. Yesu wālaile amba: “Bavule lusa lwabo [“buswe,” NW] lukatalala munda!” (Mateo 24:12, MB) Ukalonga namani buswe boswele Yehova ne bubinebine bwa mu Bible buleke kutalala?
13 Endelela na kutuntwila’ko buyuki bwa kuyuka Yehova Leza ne Yesu Kidishitu. (Yoano 17:3) Languluka, nansha kulanga na mushike, pa byobya byowifunda mu Kinenwa kya Leza na kwiipangula’mba: ‘Le bino bibamfundija bika padi Yehova Leza? Lelo bibampe buluji’ka bukwabo bwa kumuswila na mutyima, na muya, ne na manwa ami onso?’ (1 Temote 4:15) Kulanguluka kwa uno muswelo kukalengeja buswe boswele Yehova bwikale nyeke bukabe.
14 Muswelo mukwabo wa kulama buswe boswele Yehova bwikale nyeke bukabe i kulombela kitatyi ne kitatyi. (1 Tesalonika 5:17) Mu Shapita wa 17 wa dino dibuku, twafundile amba milombelo i kyabuntu kilēme kitupele Leza. Monka muloelanga kipwano kya bantu besamba kitatyi ne kitatyi pampikwa kafinda, ne kipwano kyetu na Leza nakyo mo monka, kikekala kikabe ne kyūmi shi tulombela kitatyi ne kitatyi. Nanshi i kipite buya milombelo yetu ileke kwikala ya kisela—ya kupituluka mu bishima byotwibidile kala, twadi’mo ketudi’mo, pampikwa kumwekeja malango ne buluji bwinebwine. Tufwaninwe kwisamba na Yehova monka mwisambilanga mwana na shandi wa buswe. Shako, tukesamba na bulēme, inoko tulupula bitudi ku mutyima, pampikwa kafinda ne budimbidimbi. (Mitōto 62:8) Bine, kwifunda Bible pa kasuku ne milombelo ya na mutyima umo i bintu bya kamweno mu butōtyi bwetu, kadi bitukwasha twilame mu buswe bwa Leza.
SANGELA BUTŌTYI BOBE
15 Kwifunda Bible pa kasuku ne milombelo i bilongwa bibadilwa mu butōtyi botutōtela kufula. Ino pano tubandaulei bintu bikwabo bibadilwa mu butōtyi bwetu bumweka ku meso a bantu: kusapwila bakwetu nkulupilo yetu. Le kodi kala musapwile bantu bakwabo bubinebine bwa mu Bible? Shi i amo, nabya wasangedile ano madyese a kutendelwa. (Luka 1:74) Kitatyi kyotusapula bubinebine butala padi Yehova Leza botufundile, nabya twingilanga mwingilo wa kamweno mpata upelwe bene Kidishitu bonso ba bine—wa kusapula myanda miyampe ya Bulopwe bwa Leza.—Mateo 24:14; 28:19, 20.
16 Mutumibwa Polo wādi umona mwingilo wandi bu kintu kya bulēme, wiwita bu bupeta. (2 Kodinda 4:7, BB) Kulombola bantu myanda itala Yehova Leza ne mpango yandi o mwingilo upityile yonso ofwaninwe kwingila. I mwingilo wingidilwa Mfumu upityile bonso, uleta ne byabuyabuya bipite byonso. Kwingila uno mwingilo ko kukwasha bantu ba mityima miyampe bafwene kudi Tata wetu wa mūlu, bashilule ne kwenda mu dishinda ditwala ku būmi bwa nyeke! Le kudi kadi mwingilo uleta maloa kutabuka uno? Pakwabo kadi, kusapula bukamoni butala padi Yehova ne Kinenwa kyandi kutamijanga lwitabijo lobe ne kuloeja buswe bomuswele. Kadi Yehova utendelanga bukomo bolonga. (Bahebelu 6:10) Kwingila uno mwingilo nyeke ne na kininga kukakukwasha wilame mu buswe bwa Leza.—1 Kodinda 15:58.
17 I biyampe kadi kuvuluka amba mwingilo wa kusapula Bulopwe i wa kupēlakana nao. Bible unena’mba: “Sapula uno mwanda, ne kupyasakana monka.” (2 Temote 4:2) Mwanda waka dyalelo dyo dine dya kupēlakana nao? Mwanda Kinenwa kya Leza kitulombola’mba: “Difuku dikatakata dya Yehova didi pabwipi, didi pabwipi ponka, ne kupeja’dyo nakampata.” (Zefenia 1:14) I amo, kitatyi aki kiya lubilo kya Yehova kufudija ngikadilo yonsololo ya bintu. Bantu bafwaninwe kudyumunwa! Banenwe kuyuka amba pano kyo kitatyi kya abo kutonga Yehova ekale Mubikadi wabo. Mfulo ‘keikejepo, mhm.’—Habakuka 2:3.
18 Yehova usaka tumutōte patōkelela pamo na bene Kidishitu ba bine. O mwanda Kinenwa kyandi kinena’mba: “Twitei mityima bātwe bene na bene ya pa kwisombela ku lusa ne mīngilo miyampe; ne kuleka’byo kubungakana mpika, pamo na muswelo wa bamobamo, poso kwikwasha bātwe bene; ne byo mwamona difuku dibafwena po pene pa kuningija.” (Bahebelu 10:24, 25) Kitatyi kyotwibungila pamo na banabetu betabije ku kupwila kwa bwine Kidishitu, twikalanga na mukenga mulumbuluke wa kutendela ne kutōta Leza wetu muswe. Ne kadi twitamijanga ne kwikankamika batwe bene na bene.
19 Ponso potwitana na bakwetu batōtyi ba Yehova, tuningishanga bijimba bya buswe ne bya bulunda mu kipwilo. I biyampe nanshi tukimbe biyampe bidi mu bakwetu, monka mukimbila Yehova biyampe motudi. Ke biyampepo kusaka bakwenu betabije bekale babwaninine. Vuluka amba bonso kebadipo mu ludingo lumo mu kutama kwa ku mushipiditu, ne amba batwe bonso tulubanga. (Kolose 3:13) Kimba kupwana na boba baswele mpata Yehova, nabya nobe ukatama ku mushipiditu. I amo, kutōta Yehova na batutu ne bakaka ba ku mushipiditu kukakukwasha wilame mu buswe bwa Leza. Lelo Yehova upalanga namani boba bamutōta na kikōkeji ne belamine mu buswe bwandi?
KWATYIJA KU “BŪMI BULUMBULUKE”
20 Yehova upalanga bengidi bandi ba kikōkeji mpalo ya būmi, ino le i būmi bwa muswelo’ka? Lelo bine wi mūmi dyalelo dino? Bavule bakanena amba malondololo adi patōka. Mwene yeu twesa, tudya, ne kutoma? Nanshi twi bōmi. Ne kadi mu bitatyi bya nsangaji, tukokeja’nka ne kunena’mba, “Buno shabo bine bo būmi!” Inoko, Bible ulombola amba, mu buluji bwinebwine bwa kishima, i kutupu muntu dyalelo udi bine na būmi.
21 Kinenwa kya Leza kitusoñanya ‘tukwatyije ku būmi bulumbuluke.’ (1 Temote 6:19) Bino binenwa bilombola amba “būmi bulumbuluke,” būmi bwinebwine, i kintu kyotukulupile kukatambula mu mafuku āya kumeso. Bine, potukekala babwaninine, tukekala bōmi mu buluji bonso bwa kishima, mwanda tukekala na būmi monka mwādi mwitusakila’bo Leza ku ngalwilo. Popa potukekala mu paladisa pano pa ntanda bakomo nkē, mu ndoe, ne mu nsangaji, po apo potukekala na “būmi bulumbuluke” bwa endaenda—būmi bwa nyeke. (1 Temote 6:12) Mwene luno i lukulupilo lwa kutendelwa?
22 I muswelo’ka otukokeja ‘kukwatyija ku būmi bulumbuluke’? Mu mwanda umo onka waādi wisambila’po, Polo wāsoñenye bene Kidishitu amba “balonge biyampe” ne “bēkale bampeta ba mu mīngilo milumbuluke.” (1 Temote 6:18) Nanshi i kimweke patōka amba bivule bitala pa muswelo otwingidija bubinebine botufundile mu Bible. Ino le Polo wādi usaka kunena amba tukafutwa “būmi bulumbuluke” pangala pa mingilo milumbuluke? Ke amopo, mwanda na bubine, tukapebwa kino kyepelo ku “buntu” bwa Leza. (Loma 5:15) Inoko, Yehova uloelelwe kupala mpalo boba bamwingidila na kikōkeji. Wabilanga kukumona nobe wikele na “būmi bulumbuluke.” Buno būmi bwa nsangaji, bwa ndoe, ne bwa nyeke bo butengelwe na boba bonso belamine mu buswe bwa Leza.
23 Umo ne umo umbukata mwetu ufwaninwe kwiipangula amba, ‘Lelo ntōtanga Leza mwalombwedile’kyo aye mwine mu Bible?’ Shi twibandaula dyuba ne dyuba, ne kulondolola amba i amo, nabya tudi mu dishinda dyoloke. Tukulupilei amba Yehova i kinyemeno kyetu. Ukanyongolola bantu bandi ba kikōkeji mu ano mafuku a mfulo a tuvutakanya twa ino ngikadilo ya bintu minunu. Kadi Yehova uketupandija ne kwitutweja mu ngikadilo ya bintu impya ya ntumbo yafwena’i. Bine, tukasangala mpata potukemwena kine kitatyi’kya! Ne kadi tukaloelelwa bya binebine pa kuyuka amba twatongele butongi boloke mu ano mafuku a ku mfulo! Shi nobe walwile’ko kutonga buno butongi pano, bine kukabulwepo kumona “būmi bulumbuluke,” būmi bwādi busaka kala Yehova Leza, mu bula bwa myaka yonso nyeke ne nyekeke!
BYOBYA BIFUNDIJA BIBLE
- Tulombolanga buswe bwa binebine botuswele Leza shi tulama mbila yandi ne kulonda misoñanya yandi.—1 Yoano 5:3.
- Kwifunda Kinenwa kya Leza, kulombela kudi Yehova na mutyima umo, kufundija bakwetu myanda imutala, ne kumutōta ku kupwila kwa bwine Kidishitu byo bintu biketukwasha twilame mu buswe bwa Leza.—Mateo 24:14; 28:19, 20; Yoano 17:3; 1 Tesalonika 5:17; Bahebelu 10:24, 25.
- Boba belama mu buswe bwa Leza bakulupile kukekala na “būmi bulumbuluke.”—1 Temote 6:12, 19; Yude 21.
Bipangujo bya Kifundwa
1, 2. I kwepi kwampikwa kyaka kotukokeja kunyemena dyalelo?
3. Yehova ukekala kinyemeno kyetu namani?
4, 5. I miswelo’ka imoimo ilombwele’mo Yehova buswe bwandi kotudi?
6. Le ukokeja kwitaba namani ku buswe bukuswele Yehova?
7. Le kuswa Leza i enka kwimona’tu amba umuswele? Shintulula.
8, 9. I muswelo’ka otukokeja kuswa Leza ne kumufwija’ko?
10. Shintulula mwanda waka i kya kamweno twendelele na kulundila’ko buyuki bwa kuyuka Yehova Leza.
11. Bufundiji bwa Yesu bwādi na lupusa’ka pa balondi bandi?
12, 13. (a) Bavule badi mu ntanda ya dyalelo, buswe bwabo bobaswele Leza ne Bible kebudi namani? (b) Tukalonga namani buswe bwetu buleke kutalala?
14. Le milombelo iketukwasha namani buswe botuswele Yehova bwikale nyeke buloe?
15, 16. Mwanda waka i kyendele’mo tumone mwingilo wa kusapula Bulopwe bu madyese ne bupeta?
17. Mwanda waka mwingilo wa bwine Kidishitu i wa kupēlakana nao dyalelo?
18. Mwanda waka tufwaninwe kutōta Yehova patōkelela pamo na bene Kidishitu ba bine?
19. I muswelo’ka okokeja kuningisha bijimba bya buswe mu kipwilo kya bwine Kidishitu?
20, 21. Lelo “būmi bulumbuluke” i būmi’ka, ne mwanda waka i lukulupilo lwa kutendelwa?
22. I muswelo’ka okokeja nobe ‘kukwatyija ku būmi bulumbuluke’?
23. Mwanda waka i kya kamweno kwilama mu buswe bwa Leza?
lua_Latn lug_Latn tum_Latn run_Latn run_Latn lua_Latn lua_Latn bem_Latn lug_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn kin_Latn bem_Latn bem_Latn bem_Latn tso_Latn xho_Latn kin_Latn bem_Latn run_Latn smo_Latn lua_Latn bem_Latn bem_Latn lua_Latn tso_Latn bem_Latn bem_Latn bem_Latn lug_Latn bem_Latn bem_Latn lug_Latn